钦定古今图书集成/理学汇编/学行典/第174卷 > 查铎
## 钦定古今图书集成/理学汇编/学行典/第174卷 > 查铎

按《泾县志》：“查铎，字子警，号毅斋。为诸生时，刻励攻文
艺，尤有志于正学，尝曰：‘匪学胡文，匪圣胡学’。嘉靖己
酉举于乡，报至，犹偕同志聚讲，抵暮而罢。乙丑成进
士，授德安推官。清介绝俗，不为烦苛。其于单赤尤曲
体其隐。诸生叶润为仇所中，铎为直之，至忤直指不
顾。闻令有欲那移干没自润者，微感之，令其省改，不”
以摘发之名自居也。其鞫狱平允，民就谳恐后。久之，
治理流闻，荐剡且上一同官。直指欲并举而疑其年，
铎曰：“第论能职不耳。如以年，则铎长于彼且二岁。”直
指绝叹以为难。未满考，以卓异征，道经新郑，铎故新
郑相所举也。时家居见铎，思致书都门，为之先容，坚
却之，以此忤意。入京，拜刑科给事中，转户科，仍转刑
科。屡疏劝经筵核边功，定营议、举人才，言不为矫激，
而识者服其得体。休暇，辄从海内名硕结社论学以
为常。未几，新郑起，兼铨部，势张甚，修旧隙。一日，问铎：
“以直报怨，意何居？”答问：“一以恬夷”剂之，令其自解。又
欲出一罪人与进其私党，两执不从，因与之左。会山
西参议抚臣又迎新郑旨论之，致仕油然不以屑意
也。新郑罢，台省交章荐，复补旧任。至则革蒲东，停丧
敝习，定为葬仪，勒令互察，得归土者不可胜数。有妖
似猕，能匿形，而人言多煽惑，出示驱之，妖谢相知者
曰：“查公正人，吾不敢犯。”为避去。两阅岁，晋广西兵备
副使，领广西驿传之任。三月移疾归。为复水西书院，
倡明理学，即单茕后进，折节引之，未尝不与讲敌礼
也。平居不至郡邑，至于均田救荒，则力言于当事。台
使者时累疏以荐，而已决志坚卧矣。其品格如凤麟，
心事如天日，言行有坛宇坊表。其学则笃信文成，倡
良知之说。时讲者各立门户，而独守之不易。终身暗
然自修，不为表暴。最后疾作，兄秀视疾，问曰：“心得无
动乎？”曰：“能病吾身耳。吾心何病？”旦而起，索衣冠端坐，
逾时遂瞑，享年七十有四。